Maatietopalvelu

Kyselyvastaus

**Asiakirjan tunnus:** KT1044

**Päivämäärä**: 12.3.2025

**Julkisuus:** Julkinen

**Jemen / Pakkovärväys**

**Yemen / Forced recruitment**

Kysymykset

1. Mitkä ryhmät ovat harjoittaneet pakkorekrytointia ajanjaksolla kesäkuu 2022– helmikuu 2025 aikana?  
2. Keneen tai mihin ihmisryhmiin pakkorekrytointia on kohdistunut aikavälillä kesäkuu 2022– helmikuu 2025?  
3. Mitä seuraamuksia henkilölle voi pakkorekrytoinnista kieltäytymisestä seurata?  
4 Ovatko huthit painostaneet tiettyjä henkilöitä tai tahoja yhteistyöhön kanssaan tai työskentelemään määrätyissä, ei aseellisissa tehtävissä? Onko tällaisia yhteistyövaatimuksia esitetty esimerkiksi korkeasti koulutetuille henkilöille? Mitä yhteistyöstä kieltäytymisestä voi seurata?  
5. Onko tietoa, millaiset riskitekijät altistavat pakkorekrytoinnille?

Questions

1. Which groups have engaged in forced recruitment between June 2022 and February 2025?  
2. Who or which groups of people have been subject to forced recruitment between June 2022 and February 2025?  
3. What are the possible consequences for a person who refuses to be forcibly recruited?  
4 Have the Houthis put pressure on certain individuals or entities to cooperate with them or to work in designated non-armed positions? Have such requests for cooperation been made, for example, to highly qualified persons? What are the consequences of non-cooperation?  
5. Is there any information on the risk factors that subject a person to forced recruitment?

# Mitkä ryhmät ovat harjoittaneet pakkorekrytointia ajanjaksolla kesäkuu 2022–helmikuu 2025 aikana?

Tässä kyselyvastauksessa käsitellään pakkorekrytointia Jemenissä ajanjaksolla kesäkuu 2022–helmikuu 2025. Aihetta on käsitelty aiemmin Maahanmuuttoviraston 6.9.2019 päivätyssä raportissa[[1]](#footnote-1) sekä Maahanmuuttoviraston 17.7.2022 päivätyssä kyselyvastauksessa[[2]](#footnote-2). Tämä kyselyvastaus päivittää aikaisempia tietoja.

## Huthit

Jemen-asiantuntijapaneelin YK:n turvallisuusneuvostolle lokakuussa 2024 tekemän raportin mukaan huthien retoriikka Gazan sodan aikana johti siihen, että he värväsivät suuren määrän uusia taistelijoita ”vapauttamaan Palestiinan vihollisista”. Asiantuntijapaneelin mukaan huthit ovat rekrytoineet ja kouluttaneet aktiivisesti ihmisiä useimmissa hallinnassaan olevissa maakunnissa. Ryhmä käynnisti laajamittaisen rekrytointi- ja koulutuskampanjan nimellä ”al-Aqsa flood”[[3]](#footnote-3). Hallituksen virkamiehet ilmoittivat paneelille, että huthit ovat värvänneet useita tuhansia ihmisiä, myös lapsia, marraskuusta 2023 lähtien. Värvättyjen taistelijoiden määrän on arvioitu nousseen 220 000:sta taistelijasta vuonna 2022 350 000:een taistelijaan vuonna 2024. Paneeli ei ole pystynyt riippumattomasti todentamaan hiljattain värvättyjen taistelijoiden määrää. Raportin mukaan useimmat jemeniläiset suhtautuvat epäilevästi siihen, että vastarekrytoidut sotilaat koskaan marssisivat Gazaan, ja uskovat sen sijaan, että heidät laitetaan taistelemaan Jemenin hallitusta vastaan.[[4]](#footnote-4) Myös ihmisoikeusjärjestö Human Rights Watch (HRW) raportoi huthien rekrytoineen suuria määriä uusia jäseniä Gazan sodan varjolla. HRW:n saamien tietojen mukaan suurin osa värvätyistä on 13–25-vuotiaita.[[5]](#footnote-5)

Italian kansainvälisen politiikan tutkimuksen instituutin (ISPI) mukaan keskeinen osa huthien rekrytointikampanjaa ovat ”avoimet sotilaskurssit”, jotka tunnetaan nimellä ”al-Aqsa Flood”. Näillä kahden viikon mittaisilla kursseilla annetaan sotilaallista peruskoulutusta, tehdään kenttäharjoituksia, annetaan ideologista opetusta ja valmistellaan siviilejä, opiskelijoista korkeisiin virkamiehiin, maataisteluun Israelia vastaan. Virkamiehiä, opettajia ja akateemista henkilökuntaa pakotetaan osallistumaan kursseille ja huthien tukemiin mielenosoituksiin, joihin osallistumista naapurustopäälliköt (arab. 'aqil[[6]](#footnote-6)) valvovat tarkasti.[[7]](#footnote-7) Jemeniläisen sanan- ja mielipiteenvapautta ajavan Women Journalists Without Chains (WJWC) -järjestön vuonna 2025 julkaiseman raportin mukaan huthit ovat pakottaneet tuhansia opiskelijoita värväytymään kursseille. WJWC:n mukaan myös naisopiskelijoille on järjestetty pakollisia sotilaallisia ja ideologisia kursseja Zainabiyatin[[8]](#footnote-8) valvonnassa. Järjestön mukaan näillä kursseilla pyritään naisten ideologiseen mobilisointiin ja mahdolliseen värväykseen.[[9]](#footnote-9)

Jemeniläisen Sana’a Center for Strategic Studies -ajatushautomon fasilitoiman Yemen Peace Forum -rauhanneuvottelufoorumin nettisivuilla julkaistun artikkelin mukaan kymmenestä kolmeentoista päivään kestävät ”al-Aqsa Flood” -kurssit järjestetään yhteistyössä eri alueiden naapurustopäälliköiden, sheikkien ja heimojohtajien kanssa sekä julkisten ja yksityisten yliopistojen opiskelijakokouksissa. Kurssilla käsitellään ampuma-aseiden, kuten konekiväärien ja pistoolien, sekä sinkojen ja kranaatinheittimien käsittelyä. Kurssin teoriaosuus suoritetaan paikallisissa moskeijoissa ja naapurustojen yhteisöllisissä rukouskeskuksissa. Tämän jälkeen osallistujat siirtyvät kolmen päivän käytännön harjoituksiin ja intensiivisiin kenttäharjoituksiin, jotka suoritetaan avoimilla pelloilla ja tyhjillä alueilla. Harjoituksia on pidetty heimojen alueilla, kuten Ozlat al-Hadbissa ja Rub' Bani Qaysissa Bani Matarin alueella Sanaan maakunnassa.[[10]](#footnote-10) ISPI raportoi, että kurssin osallistujat integroidaan vastaperustettuihin sotilasyksiköihin, joita kutsutaan nimellä Popular Mobilization Forces.[[11]](#footnote-11) Myös WJWC raportoi, että monet opiskelijat on pakotettu liittymään Popular Mobilization Forces -joukkoihin.[[12]](#footnote-12) ISPI arvioi, että Popular Mobilization Forces ovat ennen kaikkea “reservijoukko”.[[13]](#footnote-13)

Ennen ”al-Aqsa Flood” -rekrytointikampanjan aloittamista ACLED-konfliktitietokanta tilastoi 7.1.2023 välikohtauksen, jonka mukaan huthijoukkojen siirtyneen At Tuhayatin, Bayt Al Faqiah’n ja Al Garrahin kaupunginosiin Al-Hudaidassa. Raporttien mukaan huthit ovat lisänneet länsirannikon militarisointia. Kyseisillä alueilla toteutettiin rekrytointikampanja, jossa pakkorekrytoitiin 20 alokasta jokaista 500 asukasta kohti.[[14]](#footnote-14)

Huthit ovat uutislähteiden mukaan aktivoituneet myös naisten rekrytoinnissa. Saudilehti Asharq Al-Awsat uutisoi 22.12.2023 huthien pakottavan naisia osallistumaan kursseille, jotka keskittyvät ideologiseen opetukseen.[[15]](#footnote-15) Asharq Al-Awsat uutisoi 7.4.2024, että huthit ovat perustaneet Ibbin, Raymahin ja Hajjahin maakuntiin useita naisten mobilisaatiokeskuksia, jotka toimivat Zainabiyatin valvonnassa.[[16]](#footnote-16)

### Alaikäiset

Jemeniläinen ihmisoikeusjärjestö Mwtana raportoi lasten värväyksen ja käytön vuonna 2023 keskittyneen erityisesti huthien hallitsemille alueille. Vuoden 2023 loppukuukausina käynnistettiin laajoja rekrytointikampanjoita, jotka kohdistuivat lapsiin sillä verukkeella, että heitä valmisteltiin Gazan tukemiseen.[[17]](#footnote-17)

Jemenin hallitus ilmoitti Jemen-asiantuntijapaneelille 3 298 ilmoituksesta, jotka koskivat huthien harjoittamaa lasten värväystä vuoden 2024 ensimmäisellä puoliskolla. Rekrytoituja lapsia käytettiin tiettävästi ihmiskilpinä, vakoojina, maamiinojen ja muiden räjähteiden asentamiseen ja tiedustelussa, kokkeina ja taisteluissa. 15. syyskuuta 2023–31. heinäkuuta 2024 välisenä aikana luottamukselliset lähteet raportoivat paneelille 142:sta todennetusta lasten värväykseen ja käyttöön liittyvästä tapauksesta. Lisäksi paneelille raportoitiin 75 mobilisoidun lapsen kuolemasta ja yhden haavoittumisesta.[[18]](#footnote-18)

YK:n pääsihteerin YK:n turvallisuusneuvostolle tekemässä lapsia ja aseellisia konflikteja käsittelevässä vuonna 2024 julkaistussa raportissa raportoitiin Jemenin kohdalla 173:sta tapauksesta, joissa on rekrytoitu poikia. Näistä 59 oli huthien rekrytoimia.[[19]](#footnote-19) Mwtana dokumentoi vuonna 2023 74 tapausta, joissa rekrytoitiin lapsia. Huthit olivat vastuussa 41 tapauksesta.[[20]](#footnote-20) Vuonna 2022 Mwtana raportoi 108 tapausta, joissa rekrytoitiin lapsia. Näistä 81 oli huthien rekrytoimia, ml. 3 tyttöä.[[21]](#footnote-21) Jemenin kansallinen väitettyjä ihmisoikeusloukkauksia tutkiva komissio (NCIAVHR) dokumentoi 1.8.2023–31.7.2024 välisenä aikana 126 lasten rekrytointitapausta. Lapsista 125 oli huthien rekrytoimia.[[22]](#footnote-22) Jemen-asiantuntijapaneelin vuonna 2023 YK:n turvallisuusneuvostolle osoittaman raportin mukaan paneeli oli saanut listan 1201 lapsesta, jotka oli rekrytoitu ja koulutettu huthien toimesta aikavälillä 1.7.2021–31.8.2022.[[23]](#footnote-23)

Jemen-asiantuntijapaneelin YK:n turvallisuusneuvostolle lokakuussa 2024 tekemän raportin mukaan huthien on raportoitu lisänneen lasten värväystä ja käyttöä Gazan sodan puhkeamisen sekä Yhdysvaltojen ja Iso-Britannian Jemeniin tekemien iskujen jälkeen. Näitä tapahtumia, erityisesti ensin mainittua, on käytetty rekrytointien edistämiseen. Huthit ovat käyttäneet ääriuskonnollista diskurssia tiedotusvälineissä, moskeijoissa ja muilla julkisilla foorumeilla. Ryhmä on hyödyntänyt korkeaa luku- ja kirjoitustaidottomuusastetta erityisesti heimojen hallitsemilla alueilla, ja saanut mobilisoitua jopa 10–11-vuotiaita poikia, usein vanhempien vastustuksesta huolimatta. Kouluissa pidetään tiettävästi rekrytointisaarnoja ja jihadia koskevia oppitunteja viikoittain.[[24]](#footnote-24)

Yhdysvaltain ulkoministeriön (USDOS) vuonna 2024 julkaiseman ihmiskauppaa Jemenissä käsittelevän raportin mukaan eräs kansainvälinen järjestö raportoi, että huthit pyrkivät yhä enenevässä määrin altistamaan lapset sotilaalliselle propagandalle ja koulutukselle muun muassa käyttämällä ”kesäleirejä” lasten indoktrinoimiseksi ja värväämiseksi.[[25]](#footnote-25) Huthimyönteinen uutissivusto Al-Thawra uutisoi heinäkuussa 2022, että vuonna 2022 kesäleireille osallistuneiden opiskelijoiden kokonaismäärä oli 719 721, joista 411 373 oli miehiä ja 308 348 naisia.[[26]](#footnote-26) Vuonna 2023 näille leireille osallistui USDOSin mukaan tiettävästi yli miljoona jemeniläistä lasta, jotka asuivat huthien hallitsemilla alueilla. Erään kansainvälisen järjestön mukaan leirejä järjestettiin touko-kesäkuussa 2023 yhdeksässä kuvernementissa, ja jopa 10-vuotiaat lapset joutuivat alttiiksi sotilaskoulutukselle. Eräs kansalaisjärjestö kertoi, että yhdellä leirillä jopa seitsemänvuotiaita lapsia opetettiin puhdistamaan aseita ja väistämään ohjuksia.[[27]](#footnote-27)

Jemen-asiantuntijapaneelin mukaan jotkut lapset osallistuvat kesäleireille luvattujen rahallisten etujen tai ruoan vuoksi, jotka näyttäytyvät erityisen houkuttelevina äärimmäisen köyhyyden vuoksi. Toiset lapset siepataan, ja heitä uhkaillaan tai pakotetaan osallistumaan leireille. Suljetuilla kesäleireillä lapset eristetään perheistään ja ulkomaailmasta kahdeksi viikoksi. Heille iskostetaan jihad-ideologiaa ja opetetaan taistelutaitoja. On raportoitu, että huthijoukot ovat ampuneet lapsia kesäleireillä tai niiden läheisyydessä. Lisäksi on raportoitu leireillä lapsiin kohdistuneesta seksuaalisesta väkivallasta, ml. raiskauksista.[[28]](#footnote-28)

Luottamukselliset lähteet ilmoittivat asiantuntijapaneelille, että tyttöjen rekrytointi ja integroiminen, usein sieppaamalla ja uhkailemalla, ovat lisääntyneet Zainabiyatin toimesta. Osaa kaapatuista tytöistä joutuvat pakkotyöhön, ja osaan kohdistuu seksuaalista väkivaltaa.[[29]](#footnote-29)

### Venäjän armeijaan rekrytoidut henkilöt

Uutislähteet raportoivat loppuvuodesta 2024 Venäjän lähettäneen satoja jemeniläisiä taistelemaan Ukrainaan. Huthit ovat huijanneet jemeniläisiä matkustamaan Moskovaan, missä heidät on pakotettu värväytymään Venäjän armeijaan. Useat rekrytoidut raportoivat, että heitä lähestyttiin huthipoliitikko Abdulwali Abdo Hassan al-Jabrin yrityksen Al Jabrin toimesta lupauksilla uudesta elämästä Venäjällä. Venäjälle päästyään miehet pakotettiin allekirjoittamaan värväyssopimus, jota he eivät osanneet lukea, ja heidät lähetettiin Ukrainaan rintamalle.[[30]](#footnote-30)

Eräs rekrytoitu ”Nabil” kertoi Financial Times -lehdelle olevansa vain yksi noin 200:sta syyskuussa Venäjän armeijaan rekrytoiduista jemeniläisistä, joista suurella osalla ei ole minkäänlaista armeijakoulutusta. Nabil kertoi toivoneensa saavansa töitä turvallisuus- tai insinöörialalta Al Jabrin kautta, joka on rekisteröity matkanjärjestäjäksi ja vähittäismyyntitoimittajaksi, jotta hän voisi maksaa opintonsa kotimaassaan. Kuukautta myöhemmin hänet lähetettiin rintamalle. Rekrytoidut kertoivat FT:lle, että heille luvattiin 2 000 dollarin kuukausipalkka ja 10 000 dollarin bonus työskentelystä Venäjän tuotantolaitoksissa, mutta saavuttuaan Moskovaan, heidät pakotettiin aseella uhaten värväytymään armeijaan.[[31]](#footnote-31) Myös Drop Site -uutissivusto on haastatellut Venäjälle rekrytoitua henkilöä, joka kertoi, että Venäjälle päästyään jemeniläiset pakotettiin allekirjoittamaan uusi venäjänkielinen sopimus, jota he eivät ymmärtäneet, Venäjän armeijassa palvelemisesta. Venäjällä kävi myös ilmi, että kuukausipalkka oli alun perin luvatun tuhansien dollarien sijasta 300 dollaria.[[32]](#footnote-32)

Jemeniläinen ihmisoikeusjärjestö SAM raportoi marraskuussa 2024, että on olemassa pakkovärväysverkosto, jossa paikalliset ryhmät tekevät yhteistyötä kansainvälisten välittäjien kanssa rekrytoidakseen jemeniläisiä nuoria valheellisin lupauksin työpaikoista ja houkuttelevista palkoista. Järjestön mukaan valvonnan ja oikeudellisen tietoisuuden puute tekee jemeniläisnuorista helpon kohteen sotilaallisten konfliktien hyväksikäytölle. SAMin mukaan rekrytoidut henkilöt siirretään ensin Jemenistä Omaniin, mistä he matkustavat Arabiemiraattien kautta Venäjälle.[[33]](#footnote-33)

SAMin mukaan värvättyjen saavuttua Venäjälle, he joutuvat kärsimään vakavista väärinkäytöksistä, kuten pakottamisesta taistelemaan ankarissa ja epäinhimillisissä oloissa, ruoan ja sairaanhoidon puutteesta sekä vammoista tai kuolemasta, jotka aiheutuvat summittaisesta pommituksesta taistelurintamilla.[[34]](#footnote-34)

### Afrikkalaisten pakolaisten rekrytointi

Jemen-asiantuntijapaneelin saamien tietojen mukaan huthit ovat käyttäneet hyväkseen laittomia etiopialaisia siirtolaisia pakottamalla heitä liittymään riveihinsä taistelemaan Jemenin hallitusta vastaan ja osallistumaan huumekauppaan.[[35]](#footnote-35) Saudi-arabialainen Asharq al-Awsat -lehti uutisoi marraskuussa 2024, että huthit ovat pakottaneet satoja afrikkalaisia maahanmuuttajia liittymään ”al-Aqsa Flood” -sotilaskoulutusleireille osana rekrytointikampanjaa Palestiinan vapauttamiseksi. Lehti uutisoi, että yli 220 afrikkalaista siirtolaista, mukaan lukien lapsia ja vanhuksia, lähetettiin salaisiin sotilaskoulutustilaisuuksiin Sanaassa ja sen lähialueilla. Lehden lähteiden mukaan satoja afrikkalaisia siirtolaisia, jotka olivat viimeisimmän värväystoiminnan kohteena, oli otettu kiinni ja siirretty Saadasta syrjäisille koulutusleireille, jotka olivat kaukana kansainvälisestä valvonnasta.[[36]](#footnote-36) Myös jemeniläinen Yemen Today -uutissivusto uutisoi 27.2.2024 huthien värvänneen satoja afrikkalaisia lokakuun 2023 ja helmikuun 2024 välillä.[[37]](#footnote-37)

ACLED tilastoi huthijoukkojen pidättäneen Sanaassa 15.8.2023 kymmeniä Etiopiasta, Somaliasta ja muista Afrikan maista tulleita siirtolaisia. Lähde arveli, että pidätyksen syynä oli värvätä heidät väkisin huthien joukkoihin.[[38]](#footnote-38)

## Jemenin hallituksen joukot

Yhdysvaltain ulkoministeriön sekä vuonna 2023 että 2024 julkaistujen ihmiskauppaa Jemenissä käsittelevien raporttien mukaan Jemenin hallitus ja siihen liitoksissa olevat joukot ovat rekrytoineet ja käyttäneet lapsisotilaita, jotka osallistuivat suoraan vihollisuuksiin niin taistelu- kuin niitä tukevissa tehtävissä.[[39]](#footnote-39) YK:n pääsihteerin vuonna 2024 YK:n turvallisuusneuvostolle tekemässä lapsia ja aseellisia konflikteja vuoden 2023 aikana käsittelevässä raportissa 33 poikaa 173:sta oli hallituksen joukkojen rekrytoimia. Lisäksi hallituksen joukkoihin liitoksissa olevat aseelliset ryhmät National Shield Forces rekrytoivat 8 poikaa, Amaligah Brigades 5 poikaa ja Border Guard Brigade 2 poikaa.[[40]](#footnote-40) Mwtana dokumentoi vuonna 2023 74 tapausta, joissa rekrytoitiin lapsia. Lapsista 8 oli hallituksen joukkojen rekrytoimia.[[41]](#footnote-41) Vuonna 2022 Mwtana raportoi 108 tapausta, joissa rekrytoitiin lapsia. Lapsista 4 oli hallituksen joukkojen rekrytoimia.[[42]](#footnote-42) Jemenin kansallinen väitettyjä ihmisoikeusloukkauksia tutkiva komissio (NCIAVHR) dokumentoi 1.8.2023–31.7.2024 välisenä aikana 126 lasten rekrytointitapausta, joista yksi tapahtui hallituksen joukkojen toimesta.[[43]](#footnote-43)

## Saudi-Arabian tukemat joukot

ACLED tilastoi 6.3.2023 saudijoukkojen käynnistäneen massiivisen rekrytointikampanjan uusien sotilasjoukkojen perustamiseksi Hadibouhun Sokotran saarelle.[[44]](#footnote-44)

ACLED tilastoi 9.6.2022 saudien johtaman koalition aloittaneen rekrytointikampanjan Abyanin, Adenin ja Lahijin maakunnissa perustaakseen hallitusta tukevat Happy Yemen Brigades -joukot. ACLEDin käyttämien lähteiden mukaan yli 10 000 henkilöä rekrytoitiin.[[45]](#footnote-45)

Jemeniläinen Yemen Press Agency -uutissivusto (YPA) uutisoi 7.1.2025 Saudi-Arabian käynnistävän laajamittaisen rekrytointikampanjan Mahrahissa, itä-Jemenissä. Saudi-Arabia ilmoitti olevansa valmis värväämään henkilöitä Dera al-Watan -ryhmittymään Mahrahin maakunnassa. YPA:n mukaan paikalliset ovat vastustaneet Dera al-Watan ryhmittymän läsnäoloa Mahrahissa.[[46]](#footnote-46) Jemeniläinen Hodhod Yemen News Agency uutisoi 15.1.2025, että Paikalliset lähteet Mahrahin maakunnassa Itä-Jemenissä ovat kertoneet Saudi-Arabian tarjonneen maakunnan asukkaille merkittäviä taloudellisia kannustimia rohkaistakseen heitä liittymään Dera Al-Watan -ryhmittymään.[[47]](#footnote-47)

YPA uutisoi 5.2.2025, että Saudi-Arabia on siirtänyt kymmeniä ihmisiä Mahrahin maakunnasta kouluttautumaan Dera Al-Watan -joukkoja varten Al-Abrin raja-alueella sijaitseviin leireihin. YPA:n mukaan lähteet kertoivat, että nuoret miehet kutsuttiin yllättäen koolle ja siirrettiin koulutukseen Shehnin alueelle, mikä johti yhteydenpidon katkeamiseen heidän ja heidän perheidensä välillä. Raporttien mukaan alokkaat siirrettiin joukkojen koulutusleirille Al-Abrissa paikallisten vastustuksesta huolimatta.[[48]](#footnote-48)

ACLED tilastoi 21.12.2024 Hadramautin heimoliiton perustaneen paikallisille Hadramautissa sotilaallisia rekrytointileirejä.[[49]](#footnote-49) ACLED tilastoi Hadramawt Tribal Alliancen myös aloittaneen rekrytointikampanjan elokuussa 2024.[[50]](#footnote-50) YPA uutisoi 6.8.2024 heimoliiton aikovan rekrytoida tuhansia Hadramautin maakunnan heimojen poikia Saudi-Arabian rahoituksen avulla. YPA:n lähteiden mukaan heimoliiton johtaja Amr bin Habrish oli aikeissa värvätä noin 20 000 taistelijaa maakunnan piirien heimoista.[[51]](#footnote-51) Hodhod Yemen News Agency uutisoi tammikuussa 2023, että Hadramautin heimoliitto (engl. Hadramawt Tribal Alliance) hyväksyi 10 000 jäsenen rekrytoinnin Hadramautin[[52]](#footnote-52) maakunnassa vastatakseen turvallisuusuhkiin.[[53]](#footnote-53) YPA uutisoi tammikuussa 2023, että Hadramautin heimoliitto oli ilmoittanut Seiyunissa rekrytoivansa 10 henkilöä alueen jokaisesta heimosta.[[54]](#footnote-54) Lisäksi ACLED tilastoi tammikuussa 2023, että Hadramawt Tribal Alliance ilmoitti rekrytoivansa Hadramautin maakunnasta 10 000 taistelijaa.[[55]](#footnote-55)

Hodhod Yemen News Agency uutisoi kesäkuussa 2023 Islah-puolueeseen[[56]](#footnote-56) kuuluvan sisäministeriön ilmoittaneen rekrytointi- ja liikekannallepanotoimien aloittamisesta Seiyunin kaupungissa, Hadramautin maakunnassa. Uutissivuston mukaan Hadramautin laakson piirien poliisilaitoksen oli tarkoitus vastaanottaa noin 2000 alokasta Islahille uskollisista heimoista.[[57]](#footnote-57)

Hodhod Yemen News Agency uutisoi marraskuussa 2022, että Saudi 808 Duty Forces -joukot rekrytoivat kymmeniä ihmisiä Sokotran saarelta ja siirsivät heidät sotilaskoulutukseen Riadiin.[[58]](#footnote-58)

## Arabiemiraattien (UAE) tukemat joukot

Vuonna 2024 julkaistussa YK:n pääsihteerin YK:n turvallisuusneuvostolle tekemässä lapsia ja aseellisia konflikteja käsittelevässä raportissa, joka käsittelee vuotta 2023 kerrotaan eri UAE:n tukemien ryhmittymien rekrytoineen lapsia. 173:sta pojasta 4 oli Tareq Saleh’s National Resistance Forces (Guardians of the Republic) rekrytoimia, 3 Shabwani Elite Forces -joukkojen rekrytoimia ja 1 Support and Backup Brigades -joukkojen rekrytoima.[[59]](#footnote-59) Vuonna 2022 Mwtana dokumentoi 108 tapausta, joissa rekrytoitiin lapsia. Lapsista 4 oli UAE:n tukemien The Joint Forces on the West Coast -joukkojen rekrytoimia ja 1 Saudi-UAE-koalition rekrytoima.[[60]](#footnote-60)

Hodhod Yemen News Agency uutisoi elokuussa 2022, että Arabiemiraattien joukot Sokotralla värväävät jemeniläisiä naisia palkkasotilaskoulutukseen. Uutisen mukaan UAE avasi Sokotran saarella keskuksen, joka ottaa vastaan värvättäväksi 15–22-vuotiaita tyttöjä ja naisia.[[61]](#footnote-61)

Syyskuussa 2022 uutissivusto uutisoi Arabiemiraattien tukemien joukkojen värvänneen 400 nuorta miestä jemeniläiseltä Sokotran saarelta palkkasotilaiksi. Uutissivuston lähteiden mukaan Arabiemiirikunnat siirsi värvätyt henkilöt Hadibon kaupungissa sijaitsevalle Security Belt -leirille, jossa heidän oli tarkoitus saada koulutusta emiraattiupseerien valvonnassa.[[62]](#footnote-62)

ACLED tilastoi 25.9.2022 Tareq Salehin joukkojen aloittaneen uuden rekrytointikampanjan avaamalla kolme rekrytointileiria Al Mukhaassa, Umarissa ja Adenissa. Tavoitteena oli rekrytoida 20 000 uutta henkilöä Abyanin, Adenin, Ibbin, Lahijin ja Taizzin maakunnista.[[63]](#footnote-63)

## Etelän siirtymäneuvosto (Southern Transitional Council / STC)

Vuonna 2024 YK:n pääsihteerin YK:n turvallisuusneuvostolle tekemässä lapsia ja aseellisia konflikteja ajanjaksolla tammi–joulukuu 2023 käsittelevässä raportissa kerrotaan, että 173:sta pojasta 10 oli STC:n rekrytoimia ja lisäksi STC:hen liitoksissa olevista joukoista Security Belt Forces rekrytoi 25 poikaa, 5th brigade 10 poikaa, Shabwahi Defence Forces 6 poikaa, Thunderbolt Forces 2 poikaa ja Southern Resistance Forces 2 poikaa.[[64]](#footnote-64) Mwtanan vuonna 2023 dokumentoimista 74:sta rekrytoidusta lapsesta 25 oli STC:n rekrytoimia.[[65]](#footnote-65) Vuonna 2022 Mwtana raportoi 108 tapausta, joissa rekrytoitiin lapsia. Lapsista 10 oli STC:hen liitoksissa olevien Shabwah Defence Forces -joukkojen rekrytoimia ja 8 STC:n rekrytoimia.[[66]](#footnote-66)

YPA uutisoi tammikuussa 2023 Etelän siirtymäneuvoston (STC) aloittaneen laajan rekrytointiprosessin Hadramautin rannikkokaupungeissa.[[67]](#footnote-67)

ACLED tilastoi 26.9.2022 STC:n joukkojen värvänneen yli 50 henkilöä Sokotran saarella. Lähteen mukaan heistä osa oli värvätty pakottamalla.[[68]](#footnote-68)

## Arabian niemimaan al-Qaida (AQAP)

Jemen-asiantuntijapaneelin lokakuussa 2024 julkaiseman raportin mukaan luottamukselliset lähteet ovat ilmaisseet paneelille huolensa Arabian niemimaan al-Qaidan (AQAP) mahdollisesta uudelleen noususta huthien tuella. Raportin mukaan AQAP on aktivoinut uudelleen tiedotuskanavansa, väitetysti rekrytoinnin tukemiseksi ja hyökkäyksiin yllyttämiseksi.[[69]](#footnote-69) Kanadan maahanmuutto- ja pakolaislautakunta haastatteli vuonna 2017 rekrytointia Jemenissä koskevaa kyselyvastausta varten erästä Tampereen yliopiston professoria. Haastattelussa professori kertoo AQAPin todennäköisesti käyttävän pakkokeinoja rekrytoinnissa. Haastatellun mukaan AQAPin valtaamilla alueilla ihmisiä on joutunut ongelmiin, jos he eivät ole suostuneet yhteistyöhön.[[70]](#footnote-70)

# Keneen tai mihin ihmisryhmiin pakkorekrytointia on kohdistunut aikavälillä kesäkuu 2022–helmikuu 2025?

Tätä kyselyvastausta laadittaessa käytettävissä olevien lähteiden perusteella pakkorekrytointia on kohdistettu ajanjaksolla kesäkuu 2022–helmikuu 2025 ainakin lapsiin, afrikkalaistaustaisiin pakolaisiin/siirtolaisiin sekä erityisesti huthien kontrolloimilla alueilla asuviin paikallisiin. Huthit ovat myös pakkorekrytoineet jemeniläisiä Venäjän armeijaan Ukrainan rintamalle.

## Afrikkalaiset pakolaiset/siirtolaiset

Kuten edellä on kuvattu, Jemen-asiantuntijapaneelin tietojen mukaan huthit ovat pakottaneet etiopialaisia siirtolaisia liittymään riveihinsä taistelemaan Jemenin hallitusta vastaan ja osallistumaan huumekauppaan. Jemen-asiantuntijapaneelin luottamuksellisten lähteiden mukaan eteläisissä maakunnissa on 92 000 laitonta siirtolaista. Muut lähteet ilmoittivat paneelille huthien värvänneen palkkasotureita Tigray- ja Oromo-heimoista Etiopiasta 80–100 dollarin palkoilla. Paneeli ei ole pystynyt vahvistamaan näitä tietoja.[[71]](#footnote-71)

Asharq al-Awsat uutisoi huthien pakottaneen afrikkalaisia siirtolaisia liittymään ”al-Aqsa Flood” -sotilaskoulutuskursseille. Huthien kerrotaan antaneen siirtolaisille vaihtoehdon liittyä heidän joukkoihinsa tai tulla väkisin lähetetyiksi Jemenin hallituksen hallitsemille alueille. Lehden mukaan huthien johto on antanut käskyn luoda värväysleirejä siirtolaisille.[[72]](#footnote-72) Myös Yemen Today uutisoi huthien värvänneen satoja afrikkalaisia lokakuun 2023 ja helmikuun 2024 välisenä aikana.[[73]](#footnote-73)

## Alaikäiset

Jemeniläisen ihmisoikeusjärjestön Mwatanan mukaan Jemenin sisällissodan puhkeamisen jälkeen kaikki osapuolet ovat värvänneet yhteensä tuhansia lapsia, usein näiden perheiden tietämättä. Lapsia värvätään kouluista, kesäleireiltä, naapurustoista ja moskeijoista. Sotilasoperaatioiden vähenemisestä huolimatta lasten värväystoiminta ei ole vähentynyt Jemenissä. Vuonna 2022 tulitauon solmimisen jälkeen lasten värväys jopa lisääntyi merkittävästi.[[74]](#footnote-74)

Kuten aikaisemmin on kuvattu useat tahot ovat raportoineet, että lapsia on rekrytoitu kesäkuun 2022 ja helmikuun 2025 välillä useiden eri toimijoiden toimesta. YK:n pääsihteerin YK:n turvallisuusneuvostolle tekemässä lapsia ja aseellisia konflikteja käsittelevässä vuonna 2024 julkaistussa raportissa kerrottiin 173:sta tapauksesta, joissa poikia on rekrytoitu (ks. tarkemmat luvut kysymys 1). Aikaisemmin mainittujen tapausten lisäksi kolmessa tapauksessa toimija ei ole ollut tiedossa.[[75]](#footnote-75) Myös Mwtana dokumentoi vuosina 2022 ja 2023 lapsien rekrytointitapauksista eri tahojen toimesta (ks. tarkemmat luvut kysymys 1).[[76]](#footnote-76) Järjestön vuoden 2023 ihmisoikeustilannetta Jemenissä tarkastelevassa raportissa mainitaan; että järjestöllä on vaikeuksia tapauksien raportoinnissa, sillä useimmat perheet pidättäytyvät keskustelemasta lapsien rekrytoinnista sen pelossa, että heille itselleen tai rekrytoiduille lapsilleen aiheutuu haittaa. Tämän vuoksi Mwatana dokumentoimat tapaukset edustavat vain pientä osaa todellisista tapauksista.[[77]](#footnote-77) Jemenin kansallinen väitettyjä ihmisoikeusloukkauksia tutkiva komissio (NCIAVHR) dokumentoi 1.8.2023–31.7.2024 välisenä aikana 126 lasten rekrytointitapausta (ks. tarkemmat luvut kysymys 1).[[78]](#footnote-78)

Lasten oikeuksia ajava UNICEF raportoi vuoden 2022 lopussa, että maaliskuun 2015 ja elokuun 2022 välillä YK oli pystynyt varmistamaan 3995 tapausta, joissa lapsia on rekrytoitu eri osapuolten toimesta. 3904 poikaa on rekrytoitu taisteluihin ja 91 tyttöä on osallistunut taisteluihin tai toimintaan tarkastuspisteillä. UNICEFin mukaan tapausten oikea määrä on paljon raportoitua suurempi.[[79]](#footnote-79)

Mwtanan mukaan rekrytoiduille lapsille annetaan erilaisia tehtäviä, kuten taisteleminen etulinjassa, turvallisuustehtävät tarkastuspisteillä, logistiset tehtävät, kuten tarvikkeiden toimittaminen taistelijoille, ja muita tehtäviä. Rekrytoinnin yhteydessä lapset altistuvat välittömästi kuoleman tai loukkaantumisen vaaralle, minkä lisäksi he ovat alttiita lukuisille väärinkäytöksille, kuten seksuaaliselle väkivallalle, kidutukselle, pidätyksille ja muille rikkomuksille.[[80]](#footnote-80)

## Paikalliset miehet ja naiset

Kuten edellä on kuvattu, erityisesti nuoret miehet ovat olleet eri ryhmien rekrytoinnin kohteena. Rekrytointitoiminta on ollut erityisen aktiivista huthien hallinnoimilla alueilla, ja ryhmä on rekrytoinut niin miehiä kuin naisia, erityisesti ”al-Aqsa Flood” -sotilaskursseille.[[81]](#footnote-81) Paikallisia miehiä on myös pakkorekrytoitu Venäjän armeijaan Ukrainan rintamalle huthien toimesta.[[82]](#footnote-82) Myös muut ryhmät ovat järjestäneet laajoja rekrytointikampanjoita paikallisille (ks. tarkemmin kysymys 1).

# Mitä seuraamuksia henkilölle voi pakkorekrytoinnista kieltäytymisestä seurata?

Aikaväliltä kesäkuu 2022–helmikuu 2025 löytyi tietoa vain siitä, millaisia seurauksia on ollut huthien pakkorekrytoinnista kieltäytymisestä. Muiden ryhmien osalta ei löytynyt kyseiseltä aikaväliltä tietoa julkisesti käytettävissä olevista lähteistä.

Jemen-asiantuntijapaneelin vuonna 2023 YK:n turvallisuusneuvostolle osoittaman raportin mukaan lapsien rekrytointitapauksissa käytetään usein erityisesti huthien toimesta pakkokeinoja tai uhkaillaan kostolla, jos perheet kieltäytyivät suostumasta värväykseen. Toisissa tapauksissa rahallinen ja aineellinen tuki, kuten palkka- ja ruokakoritarjoukset perheille sekä vapautus seuraavan kouluvuoden lukukausimaksuista, oli tiettävästi kannustin liittyä huthien jäseneksi. Joissain tapauksissa lapset viedään pakkokeinoin suljetuille kesäleireille ja lähetetään sieltä rintamalle.[[83]](#footnote-83) USDOSin mukaan järjestöt raportoivat, että tapauksissa, joissa perheet kieltäytyivät lähettämästä lapsiaan huthien joukkoihin, viranomaiset poistivat lapsen perheen humanitaariseen apuun oikeutettujen edunsaajien luetteloista sekä sieppasivat ja pidättivät lapsia, joihin kohdistettiin monenlaista pahoinpitelyä, ml. seksuaalista väkivaltaa.[[84]](#footnote-84)

SAMin mukaan Ukrainaan lähetetyt jemeniläiset kieltäytyivät osallistumasta taisteluihin rintamalla, sillä he olivat saapuneet maahan siviilityösopimuksilla, eivät taistelijoina. Järjestön mukaan tämä kuitenkin vaikeutti heidän tilannettaan entisestään, ja heille ilmoitettiin, ettei heillä ollut mahdollisuutta lähteä tai palata kotimaahansa. Jotkut vangituista yrittivät esittää virallisen valituksen suurlähettiläälle, mutta mitään konkreettisia tuloksia ei saavutettu, vaikka olosuhteet olivat huonontuneet ja joidenkin työntekijöiden raportoitiin kuolleen mystisissä olosuhteissa taisteluoperaatioissa.[[85]](#footnote-85)

Kuten aikaisemmin on kuvattu, WJWC raportoi, että ”al-Aqsa Flood” -kursseille osallistumasta kieltäytyneitä opiskelijoita ja tiedekunnan jäseniä uhkaa karkottaminen, vangitseminen tai muu vainoaminen.[[86]](#footnote-86)

ACLED tilastoi 12.2.2025 huthien kiduttaneen ja tappaneen yhden pojan huthien vankilassa Nihmin alueella. Hyökkäyksen taustalla oli se, että poika kieltäytyi osallistumasta huthien sektariaaniselle kurssille (engl. sectarian course) ja pakolliseen sotilasrekrytointiin.[[87]](#footnote-87)

ACLED tilastoi, että huthit perustivat 30.12.2024 sotilaskoulutusleirin ja alkoivat värvätä väkisin asukkaita ja nuoria miehiä Uzlat Al Asakirahissa (Jabal Ras, Al-Hudaida). Lähteen mukaan värväyksestä kieltäytyviä uhattiin ”rangaistuksilla”.[[88]](#footnote-88)

ACLED tilastoin, että 24.12.2024 huthien aseistetut ajoneuvot kuljettivat taistelijoita Sanaassa sijaitsevista kylistä ja alueilta Taizzin kuvernementin aktiivisille taistelutantereille. Lähteen mukaan huthit pakottivat ihmisiä mobilisaatioon uhkaamalla irtisanomisella ja pidättämällä palkat niiltä, jotka kieltäytyivät liittymästä mukaan.[[89]](#footnote-89)

ACLED tilastoi huthien siepanneen useita siviilejä 15.–17.12.2024 välisenä aikana Khadirin piirikunnassa. Lähteen mukaan pidätykset tapahtuivat samaan aikaan kun alueella tehostettiin rekrytointi- ja koulutustoimintaa, jossa asukkaat pakotettiin osallistumaan ideologisiin istuntoihin ja sotilaskoulutukseen.[[90]](#footnote-90)

ACLED tilastoi 8.12.2024 huthien turvallisuusjoukkojen avanneen tulen kymmeniä afrikkalaisia maahanmuuttajia (todennäköisesti etiopialaisia ja somalialaisia) vastaan, jotka osoittivat mieltään huthien päämajassa Sanaassa. Välikohtauksessa kuoli kolme ihmistä ja haavoittui useita. Lähteiden mukaan kymmenet afrikkalaiset maahanmuuttajat, jotka huthit olivat tuoneet Sanaaan rekrytointitarkoituksessa, järjestivät päivällä protestin huthien päämajassa vastalauseena heidän jatkuvalle pidätykselleen ja hyväksikäytölleen.[[91]](#footnote-91)

Jemeniläinen Al-Sahwah -uutissivusto uutisoi 16.1.2024 huthien kiduttaneen miestä seitsemän kuukauden ajan tämän kieltäydyttyä miinojen ja tienvarsipommien istuttamisesta. Mies kuoli sairaalassa kidutuksen seurauksena saamiinsa vammoihin.[[92]](#footnote-92)

ACLED tilastoi huthien ampuneen ja tappaneen yhden lapsen 29.6.2023 Ghalqanin alueella Sadahin kaupungissa siepattuaan hänet ja kidutettuaan häntä viikon ajan muun muassa kaatamalla happoa hänen kasvoilleen. Monabbihin alueen heimojoukot matkasivat Sadahin kaupunkiin ja yrittivät järjestää heimokokouksen vaatien oikeutta pojan tappamisen johdosta. ACLEDin mukaan erään lähteen mukaan lapsi oli aiemmin kieltäytynyt osallistumasta huthien toimintaan sen jälkeen, kun hänet oli pakkovärvätty. Toisen lähteen mukaan lapsi oli saanut aiemmin uhkauksia huthijohtajilta.[[93]](#footnote-93)

# Ovatko huthit painostaneet tiettyjä henkilöitä tai tahoja yhteistyöhön kanssaan tai työskentelemään määrätyissä, ei aseellisissa tehtävissä? Onko tällaisia yhteistyövaatimuksia esitetty esimerkiksi korkeasti koulutetuille henkilöille? Mitä yhteistyöstä kieltäytymisestä voi seurata?

Aikaväliltä kesäkuu 2022–helmikuu 2025 löytyi tietoa, jonka mukaan huthit ovat painostaneet yhteistyöhön ainakin kouluja, yliopistoja, heimoja, kauppiaita ja virkamiehiä.

Useat uutislähteet kertovat, että huthit ovat syyllistyneet oikeudenloukkauksiin koulutussektoria ja sen jäseniä vastaan. Huthit ovat muun muassa käynnistäneet kouluissa pakkovärväyskampanjoita ja pakottaneet kouluja järjestämään mobilisaatiotapahtumia.[[94]](#footnote-94)

Women Journalists Without Chains (WJWC) -järjestön mukaan Jemenin koulutussektoriin kohdistuvat rikkomukset ovat lisääntyneet huolestuttavasti huthien jatkaessa yliopistojen ja oppilaitosten muuttamista sotilaallisen ja ideologisen mobilisoinnin keskuksiksi. Lokakuun 2024 ja tammikuun 2025 välisenä aikana WJWC kirjasi 23 julkista ja yksityistä yliopistoa ja 7 oppilaitosta useissa kuvernementeissa, muun muassa Sanassa, al-Hudaidassa, Ibbissä, Dhamarissa, Amranissa, Saadassa, Hajjahissa ja al-Baydassa, joita käytetään järjestelmällisesti värväykseen ja sotilaskoulutukseen.[[95]](#footnote-95) Kuten aikaisemmin on mainittu, WJWC:n mukaan huthit ovat pakottaneet tuhansia opiskelijoita ja yliopistojen henkilökuntaa värväytymään ”Al-Aqsa Flood” -kursseille. [[96]](#footnote-96)

WJWC:n mukaan sotilaskoulutuksen lisäksi opiskelijoihin ja tiedekunnan jäseniin on kohdistettu voimakasta ideologista painostusta, ja kampuksilla on järjestetty pakollisia indoktrinaatioistuntoja. Niitä, jotka kieltäytyvät noudattamasta sääntöjä, uhkaa karkottaminen, vangitseminen tai muunlainen vainoaminen. WJWC on myös dokumentoinut tapauksia akateemisesta kiristyksestä, jossa yliopistotutkinnot, tiedekunnan virat ja opiskelijoiden arvosanat on sidottu sotilaalliseen ja ideologiseen toimintaan osallistumiseen. Monet professorit, jotka ovat kieltäytyneet noudattamasta näitä sääntöjä, on erotettu, ja tuhansilta opiskelijoilta on riistetty oikeus oikeudenmukaiseen ja riippumattomaan koulutukseen.[[97]](#footnote-97) Al-Sahwah uutisoi 21.2.2025, että opiskelijat saavat parempia arvosanoja vastineeksi huthien järjestämille kursseille ja luennoille osallistumisesta. Opiskelijoiden kieltäytyessä, heidän tutkintonsa on keskeytetty ja heille ei esimerkiksi ole myönnetty valmistumistodistusta. Opiskelijoita, jotka ovat kieltäytyneet osallistumasta ”al-Aqsa Flood” -kursseille on syytetty maanpetoksesta ja vangittu sen seurauksena. [[98]](#footnote-98)

ACLED tilastoi 7.12.2024 huthien siepanneen yliopistoprofessorin Ibb:n kaupungissa sijaitsevasta malesialaisesta yliopistosta sen jälkeen, kun eräs opiskelija oli tehnyt valituksen ja nauhoittanut luennon, jolla professori arvosteli huthien toimia. ACLEDin käyttämien lähteiden mukaan professori vietiin joko Ibbissä tai Sanaassa sijaitsevaan vankilaan.[[99]](#footnote-99)

ACLED tilastoi 16.12.2024 huthiviranomaisten käynnistäneen rekrytointikampanjan, jossa tarjottiin jopa 50 000 jemenin rialin suuruisia rahallisia palkkioita koulujen työntekijöille siitä, että he värväävät oppilaita ja nuoria huthien hallinnassa oleville alueille. Kampanjaan kuului ideologisia luentoja ja sotilaskoulutusta kouluissa.[[100]](#footnote-100)

ACLED tilastoi 6.10.2024 huthien pakottaneen Sanaassa sijaitsevien yksityisten koulujen (arab. Amanat al Asimah) oppilaat ja opettajat osallistumaan ”sotilaskenttäharjoituksiin”. Huthiviranomaiset painostivat yksityiskouluja valitsemaan kustakin koulusta 15 oppilasta ja 10 opettajaa osallistumaan sotilaalliseen ja ideologiseen koulutukseen. Kouluja, jotka kieltäytyivät, uhattiin sulkemisella ja sakoilla.[[101]](#footnote-101)

Scholars at risk -järjestö raportoi kesäkuu 2022–helmikuu 2025 välillä kahdesta tapauksesta, joissa huthit ovat kohdistaneet toimia heitä vastustaneisiin opiskelijoihin ja yliopiston henkilökuntaan. 13.8.2022 huthijoukot rynnivät Dhamarin yliopiston (DU) taide- ja kasvatustieteiden tiedekuntiin ja väitetysti pahoinpitelivät yliopiston henkilökuntaa yrittäessään saada kampuksen hallintaansa. Kun DU:n henkilökunta yritti estää huthijoukkoja pääsemästä kampukselle, huthien kerrottiin hyökänneen heidän kimppuunsa.[[102]](#footnote-102) Järjestö raportoi lisäksi, että 14.2.2023 Dhamarin yliopiston erottaneen kuusi opiskelijaa, sillä he osallistuivat kampuksella mielenosoituksiin, joissa muun muassa vastustettiin huthien sekaantumista yliopistoon.[[103]](#footnote-103)

Washington Instituten alaisuudessa toimivalla Fikra Forum -alustalla on julkaistu tammikuussa 2023 artikkeli, jossa käsitellään indoktrinaatiota Jemenin julkisella sektorilla. Artikkelin mukaan koulutuslaitosten lisäksi huthit ovat harjoittaneet indoktrinaatiota myös julkisen sektorin palveluksessa. Valtaosa, noin miljoona 1,2 miljoonasta, Jemenin julkisen sektorin työntekijöistä on huthien valvonnassa. Julkisen sektorin indoktrinaatio näkyy julkisen sektorin toimintaperiaatteissa (engl. code of conduct), jotka on otettu käyttöön kaikissa valtion virastoissa marraskuusta 2022 lähtien. Kaikki julkisen sektorin työntekijät on pakotettu allekirjoittamaan toimintaperiaatteet, jotka perustuvat huthijohtajien uskomuksiin ja lausuntoihin sekä huthien tulkintaan Koraanista. Toimintaperiaatteissa kielletään kaikki näkökulmien, poliittisen suuntautumisen, uskonnon tai sektien moninaisuus. Lisäksi toimintaperiaatteissa kielletään muun muassa minkään kirjallisen tai suullisen materiaalin julkaiseminen mediassa tai sosiaalisessa mediassa, joka on ristiriidassa ”islamin periaatteiden tai valtion etujen kanssa”. Huthiviranomaiset katsovat toimintaperiaatteiden rikkomisen olevan maanpetos ja peruste rangaistuksille Työntekijöitä, jotka kieltäytyvät allekirjoittamasta, uhkaa alhaisempi palkka tai potkut.[[104]](#footnote-104)

ACLED tilastoi huthien käynnistäneen 5. marraskuuta 2024 kampanjan, joka kohdistui internetkauppojen omistajiin eri puolilla Sanaata, Al Wahdahin ja Maainin alueilla painostaakseen heitä maksamaan sakkoja, edistämään huthien ideologiaa ja osallistumaan sotilaallisiin liikekannallepanotoimiin. Mobilisaatio- ja rekrytointiosastoon ja viestintätoimistoon sidoksissa olevat huthijoukot sulkivat useita kauppoja ja syyttivät niitä ”uskon identiteetin” rikkomisesta, koska ne olivat tarjonneet tiedettä, urheilua ja viihdettä koskevaa sisältöä. Avatakseen uudelleen myymälöiden omistajien oli maksettava sakot ja sitouduttava julkaisemaan (engl. broadcast) huthijohdon ideologiaa edistävää materiaalia.[[105]](#footnote-105)

ACLED tilastoi huthien tehostaneen 12.11.2024 tienoilla rekrytointipyrkimyksiään Sanaata ympäröivillä alueilla ja painostaneen heimojohtajia mobilisoimaan taistelijoita Al-Hudaidan ja Ad Dalin rintamille. Lähteiden mukaan heimot ovat olleet haluttomia osallistumaan, mikä on johtanut siihen, että huthijohtajat ovat lisänneet pakottamista saadakseen kasaan tarvittavat lisäjoukot.[[106]](#footnote-106)

I’m Arabic -uutissivusto uutisoi 1.8.2022 huthien kutsuneen virkamiehiä, parlamentaarikkoja, paikallisneuvostojen johtajia ja jäseniä sekä virastojen johtajia, sheikkejä ja naapurustojen vanhimpia sen valvonnassa olevilta alueilta osallistumaan uuteen rekrytointikampanjaan, jonka kohteena olivat nuoret ja lapset Sanaassa ja muilla huthien valvonnassa olevilla alueilla.[[107]](#footnote-107)

Jemeniläisen ihmisoikeusjärjestö Mayyunin vuonna 2023 julkaisemassa lapsisotilaita käsittelevässä raportissa kerrotaan, että sheikit ja heimojohtajat kokivat huthien hallitsemilla alueilla painetta rekrytoida lapsia. Raportin mukaan huthit tarjoavat vastapalvelukseksi rahaa ja aseita tai vaihtoehtoisesti rankaisevat niitä, jotka eivät suostu yhteistyöhön. Huthit painostavat heimojen johtajia ja sheikkejä kannustamaan paikallisia lähettämään lapsensa armeijaan. Raportin mukaan sheikit, jotka ovat kieltäytyneet osallistumasta rekrytointiin, ovat joutuneet syytteiden, uhkailun ja vangitsemisen kohteiksi.[[108]](#footnote-108)

ACLED tilastoi huthijoukkojen siepanneen 14.8.2022 heimojohtajan kotoaan Sanaassa ja vieneen hänet tuntemattomaan määränpäähän. ACLEDin käyttämän lähteen mukaan sieppaus oli osa huthien kampanjaa, joka kohdistuu sheikkeihin, jotka eivät osallistu huthien värväystoimiin.[[109]](#footnote-109)

# Onko tietoa, millaiset riskitekijät altistavat pakkorekrytoinnille?

Mwtana raportoi rekrytoitujen lasten kohdalla perheongelmien usein olleen sodan osapuolille väylä lasten värväämiseen, ja ne ovat käyttäneet hyväkseen lasten ja heidän perheidensä välisiä riitoja ja konflikteja syventääkseen erimielisyyksiä ja mahdollistaakseen värväyksen. Lisäksi osapuolet käyttävät hyväkseen monien perheiden köyhyyttä ja epätoivoa meneillään olevan aseellisen konfliktin aiheuttamissa ankarissa talous- ja elinoloissa. Lasten värväämisestä tarjotaan vastineeksi nimellistä palkkaa tai palkkiota. Monet perheet pakottavat lapsensa värväykseen pakon edessä, eivätkä ole tietoisia värväykseen liittyvistä riskeistä. Monissa Mwathanan dokumentoimissa tapauksissa perheet, jotka hyväksyivät lastensa värväyksen taloudellisen hyödyn vuoksi, katuivat tekoaan.[[110]](#footnote-110)

SAMin vuonna 2023 julkaiseman lasten rekrytointia käsittelevän lausunnon mukaan alaikäisten rekrytoinnille on useita syitä, joista merkittävin syy on taloudellinen. Muita syitä ovat esimerkiksi ideologiset, sektariaaniset, kulttuuriset ja sosiaaliset syyt sekä heimoihin, koulutukseen ja politiikkaan liittyvät syyt.[[111]](#footnote-111) Amerikkalaisen Yhdysvaltojen ja Lähi-idän suhteisiin keskittyvän itsenäisen Arab Center Washington DC (ACW) -tutkimuslaitoksen mukaan nuorten rekrytointi huthien toimesta on yhdistelmä pakottamista, palkoilla houkuttelemista ja propagandaa. Lapset houkutellaan mukaan esimerkiksi lupauksilla palkasta, majoituksesta, tupakasta tai khatista (stimuloiva kasvi) ja muista eduista.[[112]](#footnote-112)

ISPI:n joulukuussa 2024 julkaistussa rekrytointia Jemenin eteläisissä osissa tarkastelevassa raportissa todetaan, että rekrytointien takana Jemenin eteläisissä ja lounaisosissa on muun muassa identiteettiin liittyvät epäkohdat, alueelliset sosiaaliset verkostot, turvallisuushuolet, poliittiset pyrkimykset, taloudelliset vaikeudet, ideologia, raha ja/tai valta. Kun otetaan huomioon heikkenevät taloudelliset olosuhteet yhdistettynä valtaeliitin ja yhteiskunnan välisen aineellisen kuilun syvenemiseen, taloudellisten tekijöiden merkitys on kasvanut huomattavasti. Taloudelliset motiivit vaikuttavat ISPIn mukaan vahvasti rekrytointiin, erityisesti taloudellisen syrjäytymisen, korkean työttömyysasteen, riittämättömien julkisten palveluiden ja talouden tuottavuuden laskun vuoksi. Yksilötasolla rajalliset taloudelliset näkymät ovat tehneet aseelliseen ryhmään liittymisestä houkuttelevaa.[[113]](#footnote-113)

Eräs Venäjän armeijaan pakkorekrytoitu jemeniläinen kertoi Drop Site -sivustolle, että hänet houkuteltiin tulemaan Venäjälle paetakseen köyhyyttä lupaamalla suuri palkka ja allekirjoitusbonus sekä Venäjän kansalaisuus. Hän kertoi päättäneensä lopulta jäädä taistelemaan sotaan siinä toivossa, että hän voisi ansaita tarpeeksi rahaa voidakseen palata Jemeniin säästöjen kanssa ja mahdollisesti saada Venäjän kansalaisuuden.[[114]](#footnote-114)

## Lähteet

ACLED (Armed Conflict Location & Event Data Project) 21.2.2025. Data Export Tool (turvallisuusvälikohtaukset Jemenissä aikavälillä 1.6.2022–27.2.2025). <https://acleddata.com/data-export-tool> (käyty 3.3.2025).

ACW (Arab Center Washington DC) 2.2.2023. *Child Soldiers in Yemen: Cannon Fodder for an Unnecessary War.* <https://arabcenterdc.org/resource/child-soldiers-in-yemen-cannon-fodder-for-an-unnecessary-war/> (käyty 5.3.2025).

Al Arabiya 8.11.2022. وزير إعلام اليمن: الحوثيون يحولون موظفي الدولة إلى "باسيج". Saatavilla Factiva-tietokannassa (<https://global.factiva.com/redir/default.aspx?P=sa&an=ALRABI0020221108eib8001xh&drn=drn%3aarchive.newsarticle.ALRABI0020221108eib8001xh&cat=a&ep=ASE>) [edellyttää kirjautumista]. (käyty 4.3.2025).

Asharq Al-Awsat

21.11.2024. انتهاكات حوثية تستهدف قطاع التعليم ومنتسبيه. Saatavilla Factiva-tietokannassa (<https://global.factiva.com/redir/default.aspx?P=sa&an=ASWST00020241121ekbl000ru&drn=drn%3aarchive.newsarticle.ASWST00020241121ekbl000ru&cat=a&ep=ASE>)[edellyttää kirjautumista]. (käyty 4.3.2025).

15.11.2024. *Houthi Group Forcibly Recruits African Migrants into Military Camps.* <https://english.aawsat.com/arab-world/5081922-houthi-group-forcibly-recruits-african-migrants-military-camps> (käyty 27.2.2025).

7.4.2024. انقلابيو اليمن يستحدثون مقار تعبئة نسائية في 3 محافظات. Saatavilla Factiva-tietokannassa (<https://global.factiva.com/redir/default.aspx?P=sa&an=ASWST00020240407ek47000sm&drn=drn%3aarchive.newsarticle.ASWST00020240407ek47000sm&cat=a&ep=ASE>) [edellyttää kirjautumista]. (käyty 4.3.2025).

22.12.2023. اليمن: إخضاع مئات النساء في محافظة ريمة لدورات «تطييف». Saatavilla Factiva-tietokannassa (<https://global.factiva.com/redir/default.aspx?P=sa&an=ASWST00020231222ejcm000rt&drn=drn%3aarchive.newsarticle.ASWST00020231222ejcm000rt&cat=a&ep=ASE>) [edellyttää kirjautumista]. (käyty 4.3.2025).

Drop Site 10.1.2025. *Russia is luring unwitting Yemeni civilians to fight in Ukraine.* <https://www.dropsitenews.com/p/yemenis-forcibly-recruited-to-fight-for-russia> (käyty 6.3.2025).

DW 12.7.2024. *Yemenis forcefully recruited to fight for Russia in Ukraine.* <https://www.dw.com/en/yemenis-forcefully-recruited-to-fight-for-russia-in-ukraine/a-70988973> (käyty 3.3.2025).

Fikra Forum 15.1.2023. *Between the Lines: Understanding the Houthi Employment Code of Conduct.* The Washington Institute. <https://www.washingtoninstitute.org/policy-analysis/between-lines-understanding-houthi-employment-code-conduct> (käyty 3.3.2025).

Financial Times / Clover, Charles, England, Andrew & Miller, Christopher 24.11.2024. *Russia recruits Yemeni mercenaries to fight in Ukraine.* <https://www.ft.com/content/da966006-88e5-4c25-9075-7c07c4702e06> (käyty 6.3.2025).

Hodhod Yemen News Agency

15.1.2025. *Saudi occupation in Mahrah offering large sums of money for those who join mercenary units.* [https://hodhodyemennews.net/en\_US/2025/01/15/saudi- occupation-in-mahrah-offering-large-sums-of-money-for-those-who-join-mercenary-units/](https://hodhodyemennews.net/en_US/2025/01/15/saudi-%20occupation-in-mahrah-offering-large-sums-of-money-for-those-who-join-mercenary-units/) (käyty 27.2.2025).

25.6.2023. *Islah Party affiliates open recruitment centre in Hadhramaut.* <https://hodhodyemennews.net/en_US/2023/06/25/islah-party-affiliates-open-recruitment-centre-in-hadhramaut/> (käyty 27.2.2025).

8.1.2023. *Hadhramaut tribes start recruitment campaign to oppose occupation of province*. <https://hodhodyemennews.net/en_US/2023/01/08/hadhramaut-tribes-start-recruitment-campaign-to-oppose-occupation-of-province/> (käyty 27.2.2025).

13.11.2022. *Saudi Arabia transfers Socotra residents for mercenary training in Riyadh.* <https://hodhodyemennews.net/en_US/2022/11/13/saudi-arabia-transfers-socotra-residents-for-mercenary-training-in-riyadh/> (kyäty 27.2.2025).

16.9.2022. *UAE occupation recruits 400 new mercenaries in Socotra.* <https://hodhodyemennews.net/en_US/2022/09/16/uae-occupation-recruits-400-new-mercenaries-in-socotra/> (käyty 27.2.2025).

26.8.2022. *Emirati occupation force in Socotra to recruit Yemeni women for mercenary training.* <https://hodhodyemennews.net/en_US/2022/08/26/emirati-occupation-force-in-socotra-to-recruit-yemeni-women-for-mercenary-training/> (käyty 27.2.2025).

HRW (Human Rights Watch) 13.2.2024. *Yemen: Houthis Recruit More Child Soldiers Since October 7.* <https://www.hrw.org/news/2024/02/13/yemen-houthis-recruit-more-child-soldiers-october-7> (käyty 5.3.2025).

I’m Arabic 1.8.2022. *New recruitment campaign for Houthis… details.* <https://en.imarabic.com/new-recruitment-campaign-for-houthis-details/> (käyty 5.3.2025).

IRB (Immigration and Refugee Board of Canada) 8.12.2017. *Yemen: Military service; reported cases of forced recruitment and conscription by government authorities and armed groups, including by Al-Qaeda, in regions other than those under Houthi control.* <https://www.irb-cisr.gc.ca/en/country-information/rir/Pages/index.aspx?doc=457612> (käyty 12.3.2025).

ISPI (Italian Institute for International Political Studies)

17.12.2024a. *The Houthis’ Militarization Machine.* <https://www.ispionline.it/en/publication/the-houthis-militarization-machine-194526> (käyty 26.2.2025).

17.12.2024b. *Recruitment in Yemen’s Southern Regions: The Importance of Local Drivers and Personal Benefits.* <https://www.ispionline.it/en/publication/recruitment-in-yemens-southern-regions-the-importance-of-local-drivers-and-personal-benefits-194542> (käyty 28.2.2025).

Maahanmuuttovirasto 6.9.2019. *Pakkorekrytointi Jemenissä.* <https://migri.fi/documents/5202425/5914056/Pakkorekrytointi%20Jemeniss%C3%A4.pdf/8a60c969-0a7b-f3cb-0a90-5073956d10eb/Pakkorekrytointi%20Jemeniss%C3%A4.pdf> (käyty 6.3.2025).

Maahanmuuttovirasto / Maatietopalvelu 17.7.2022. *Jemen / Pakkorekrytointi // Yemen / Forced recruitment [kyselyvastaus].*Saatavilla Tellus-maatietokannassa: <https://maatieto.migri.fi/base/2724d19a-5460-485d-bff8-6cd8f75f86d5/countryDocument/ffbc45d2-d342-4f4f-a89e-71c192fa6655> (käyty 6.3.2025).

Al-Mashareq 16.8.2018. *Houthis use all-female battalion to suppress Yemeni women.* <https://almashareq.com/en_GB/articles/cnmi_am/features/2018/08/16/feature-01> (käyty 27.2.2025).

Al-Masirah TV 20.1.2024. مناورة في بني مطر بمناسبة تخريج الدفعة الثانية من طوفان الأقصى. <https://www.masirahtv.net/post/246444/%D9%85%D9%86%D8%A7%D9%88%D8%B1%D8%A9-%D9%81%D9%8A-%D8%A8%D9%86%D9%8A-%D9%85%D8%B7%D8%B1-%D8%A8%D9%85%D9%86%D8%A7%D8%B3%D8%A8%D8%A9-%D8%AA%D8%AE%D8%B1%D9%8A%D8%AC-%D8%A7%D9%84%D8%AF%D9%81%D8%B9%D8%A9-%D8%A7%D9%84%D8%AB%D8%A7%D9%86%D9%8A%D8%A9-%D9%85%D9%86-%D8%B7%D9%88%D9%81%D8%A7%D9%86-%D8%A7%D9%84%D8%A3%D9%82%D8%B5%D9%89> (käyty 26.2.2025).

Mayyun 28.9.2023. *Child Warriors.* <https://www.mayyun.org/news810.html> (käyty 6.3.2025).

Mwtana

06/2024. *Legacy of Gunpowder – Human Rights Situation in Yemen 2023.* <https://www.mwatana.org/reports-en/legacy-of-gunpowder> (käyty 25.2.2025).

11/2023. *Tragedy until further notice – The Human Rights Situation in Yemen 2022.* <https://www.mwatana.org/reports-en/tragedy-until-further-notice> (käyty 5.3.2025).

NCIAVHR (National Commission to Investigate Alleged Violations to Human Rights in Yemen) 2024. *The 12th Periodic Report*. <https://www.nciye.org/reports/TwelfthReport/TwelfthReport-en.pdf> (käyty 5.3.2025).

New York Post 24.11.2024. *Russia sends Yemeni mercenaries to fight in Ukraine after they were ‘tricked’ into signing up for war by Iran-backed Houthis: report.* <https://nypost.com/2024/11/24/world-news/russia-recruits-yemeni-men-tricked-by-houthi-linked-company-report/> (käyty 25.2.2025).

The Portal / Rajab, Ali 15.10.2018. *Neighborhoods heads in Yemen…the Houthis spies in the war.* <https://www.theportal-center.com/2018/10/neighborhoods-heads-in-yementhe-houthis-spies-in-the-war/> (käyty 12.3.2025).

Al-Sahwah

21.2.2025. حضور الفعاليات مقابل الدرجات.. مليشيا الحوثي تواصل العبث بالتعليم الجامعي. <https://alsahwa-yemen.net/p-82941> (käyty 4.3.2025).

16.1.2024. تنديد حكومي بمقتل شاب جراء التعذيب في سجون الحوثي. <https://alsahwa-yemen.net/p-73838> (käyty 4.3.2025).

SAM

27.11.2024. *With False Promises of Jobs and Attractive Salaries Recruitment Networks Force Yemeni Youth into the Russia-Ukraine War.* <https://samrl.org/l.html?l=e/10/A/c/1/69/71/5420> (käyty 27.2.2025).

7.5.2023. *Communication on Child recruitment.* <https://samrl.org/l?l=e/10/A/c/1/57/63/4790/-Communication-on-Child-recruitment> (käyty 5.3.2025).

Scholars at Risk

14.2.2023. *2023-02-14 Dhamar University.* <https://www.scholarsatrisk.org/report/2023-02-14-dhamar-university/> (käyty 4.3.2025).

13.8.2022. *2022-08-13 Dhamar University.* <https://www.scholarsatrisk.org/report/2022-08-13-dhamar-university/> (käyty 4.3.2025).

Al-Thawra 1.7.2022. عدد من مدراء المراكز الصيفية لـ”الثورة”: الدورات الصيفية لهذا العام أكثر نجاحاً وأوسع إقبالاً. <https://althawrah.ye/archives/751800> (käyty 6.3.2025).

UNICEF 12.12.2022. *More than 11,000 children killed or injured in Yemen.* <https://www.unicef.org/mena/press-releases/more-11000-children-killed-or-injured-yemen> (käyty 25.2.2025).

UNSC (United Nations Security Council)

11.10.2024. *Letter dated 11 October 2024 from the Panel of Experts on Yemen addressed to the President of the Security Council.* <https://www.ecoi.net/en/file/local/2117585/n2425953.pdf> (käyty 24.2.2025).

3.6.2024. *Children and armed conflict – Report of the Secretary-General.* <https://docs.un.org/en/S/2024/384> (käyty 25.2.2025).

2.11.2023. *Letter dated 2 November 2023 from the Panel of Experts on Yemen addressed to the President of the Security Council.* <https://docs.un.org/en/S/2023/833> (käyty 5.3.2025).

USCIRF (United States Commission on International Religious Freedom) 05/2023. *Factsheet: Religious Freedom in Houthi-Controlled Areas of Yemen.* <https://www.uscirf.gov/sites/default/files/2023-05/2023%20Factsheet%20Houthi%20%281%29.pdf> (käyty 3.3.2025).

USDOS (United States Department of State)

24.6.2024. *2024 Trafficking in Persons Report: Yemen.* <https://2021-2025.state.gov/reports/2024-trafficking-in-persons-report/yemen/> (käyty 28.2.2025).

15.6.2023. *2023 Trafficking in Persons Report: Yemen.* <https://www.ecoi.net/en/document/2093652.html> (käyty 5.3.2025).

Wilson Center 17.3.2021. Yemen 2021: Islah, the Houthis & Jihadis. <https://www.wilsoncenter.org/article/yemen-2021-islah-houthis-jihadis> (käyty 11.3.2025).

Yemen Peace Forum 15.4.2024. *Al-Aqsa Flood and the Battle of the Promised Conquest: How the Houthis Mobilize Popular Support.* <https://sanaacenter.org/ypf/how-the-houthis-mobilize-popular-support/#_ftn16> (käyty 26.2.2025).

Yemen Today 27.2.2024. المهمشين والأفارقة في دائرة التجنيد الحوثي. <https://yementdy.com/news36943.html> (käyty 4.3.2025).

YPA (Yemen Press Agency)

5.2.2025. *Saudi Arabia begins training “Dera Al-Watan” recruits in Mahra.* <https://en.ypagency.net/348407> (käyty 27.2.2025).

7.1.2025. *Saudi Arabia launches large recruitment campaign in Mahra.* <https://en.ypagency.net/345946> (käyty 27.2.2025).

6.8.2024. *Hadramout tribes move to recruit Saudi-funded 20,000 fighters*. <https://en.ypagency.net/331731> (käyty 27.2.2025).

24.1.2023. *Large-scale recruitment for Transitional Council begins in Hadramout.* <https://en.ypagency.net/285045> (käyty 27.2.2025).

13.1.2023. *Hadramout tribes respond to military threats to invade them.* <https://en.ypagency.net/284568> (käyty 27.2.2025).

Tietoja vastauksesta

Maahanmuuttoviraston maatietopalvelun kyselyvastaus on laadittu noudattaen Euroopan unionin yhteisiä suuntaviivoja lähtömaatiedon tuottamisesta (2008). Vastaus perustuu huolellisesti valittuihin lähteisiin, joista kaikki on listattu vastauksen lähdeluetteloon. Ilmeisiä ja kiistattomia tosiasioita lukuun ottamatta kaikki esitetty tieto on tarkastettu useammasta lähteestä, ellei muuta erikseen mainita. Vastauksessa esitetyt tiedot on hankittu, arvioitu ja käsitelty huolellisesti, vastausajan ollessa rajattu. Vastaus ei kuitenkaan pyri olemaan kaikenkattava, eikä sitä tule pitää yksinään minkään oleskeluluvan, pakolaisaseman tai turvapaikkahakemuksen perusteena. Vaikka jotain tapahtumaa, henkilöä tai organisaatiota ei olisi mainittu vastauksessa, se ei tarkoita, etteikö kyseistä tapahtumaa olisi tapahtunut tai kyseistä henkilöä tai organisaatiota olisi olemassa. Vastaus ei välttämättä edusta Maahanmuuttoviraston virallista kantaa, eikä se ole poliittinen kannanotto tai oikeudellinen arvio.

Information on the response

This response has been compiled by the Country Information Service of the Finnish Immigration Service in accordance with the common EU guidelines for processing country of origin information (2008). The response is based on carefully selected sources of information. All sources used are referenced. With the exception of obvious and indisputable facts, all information presented has been cross-checked from several sources unless stated otherwise. The information provided in the response has been obtained, evaluated and processed carefully within the limited time frame given. However, the response does not aim to be exhaustive, and it should not be considered conclusive as to the merit of any particular claim to a residence permit, refugee status or asylum. Even if a certain event, person or organization is not mentioned in the response, this does not mean that the event has not taken place or that the person or organization does not exist. The response does not necessarily reflect the opinion of the Finnish Immigration Service, and it is not a political statement or a judicial evaluation.

1. Maahanmuuttovirasto 6.9.2019. [↑](#footnote-ref-1)
2. Maahanmuuttovirasto / Maatietopalvelu 17.7.2022. Saatavilla Tellus-maatietokannassa. [↑](#footnote-ref-2)
3. Kurssin/rekrytointikampanjan nimi ”al-Aqsa Flood” viittaa Hamasin 7.10. Israeliin tekemän iskun nimeen. [↑](#footnote-ref-3)
4. UNSC 11.10.2024, s. 10–11. [↑](#footnote-ref-4)
5. HRW 13.2.2024. [↑](#footnote-ref-5)
6. Islamistisiin liikkeisiin liittyvään tutkimukseen keskittyvällä The Portal -sivustolla julkaistun artikkelin mukaan ’aqil on henkilö, joka vastaa alueensa asioista. Kaupungeissa toimivien ’aqilien tehtävät rajoittuvat hallinnollisiin tehtäviin. Artikkelin mukaan Sanaassa on noin 600 ’aqilia. Huthien otettua Sanaa hallintaansa, ryhmä korvasi monet ’aqilit huthimielisillä henkilöillä. ’Aqilit ovat huthihallinnon alla toimineet vakoojina ja osallistuvat aktiivisesti nuorten ja lasten rekrytointiin (The Portal / Rajab 15.10.2018). [↑](#footnote-ref-6)
7. ISPI 17.12.2024a. [↑](#footnote-ref-7)
8. Zainabiyat on huthien naisten siipi (Al-Mashareq 16.8.2018). [↑](#footnote-ref-8)
9. WJWC 3.2.2025. [↑](#footnote-ref-9)
10. Al-Masirah TV 20.1.2024; Yemen Peace Forum 15.4.2024. [↑](#footnote-ref-10)
11. ISPI 17.12.2024a. [↑](#footnote-ref-11)
12. WJWC 3.2.2025. [↑](#footnote-ref-12)
13. ISPI 17.12.2024a. [↑](#footnote-ref-13)
14. ACLED 21.2.2025. Event\_ID: YEM78234 [↑](#footnote-ref-14)
15. Asharq Al-Awsat 22.12.2023. [↑](#footnote-ref-15)
16. Asharq Al-Awsat 7.4.2024. [↑](#footnote-ref-16)
17. Mwtana 06/2024, s. 16. [↑](#footnote-ref-17)
18. UNSC 11.10.2024, s. 39. [↑](#footnote-ref-18)
19. UNSC 3.6.2024, s. 29. [↑](#footnote-ref-19)
20. Mwtana 06/2024, s. 16. [↑](#footnote-ref-20)
21. Mwtana 11/2023 s. 23. [↑](#footnote-ref-21)
22. NCIAVHR 2024, s. 34. [↑](#footnote-ref-22)
23. UNSC 21.2.2023. [↑](#footnote-ref-23)
24. UNSC 11.10.2024, s. 39. [↑](#footnote-ref-24)
25. USDOS 24.6.2024. [↑](#footnote-ref-25)
26. Al-Thawra 1.7.2022. [↑](#footnote-ref-26)
27. USDOS 24.6.2024. [↑](#footnote-ref-27)
28. UNSC 11.10.2024, s. 39. [↑](#footnote-ref-28)
29. UNSC 11.10.2024, s. 39. [↑](#footnote-ref-29)
30. Ks. esim. Financial Times 24.11.2024 / Clover, England & Miller; New York Post 24.11.2024; Drop Site 10.1.2025; DW 12.7.2024. [↑](#footnote-ref-30)
31. Financial Times 24.11.2024 / Clover, England & Miller. [↑](#footnote-ref-31)
32. Drop Site 10.1.2025. [↑](#footnote-ref-32)
33. SAM 27.11.2024. [↑](#footnote-ref-33)
34. SAM 27.11.2024. [↑](#footnote-ref-34)
35. UNSC 11.10.2024, s. 39. [↑](#footnote-ref-35)
36. Asharq Al-Awsat 15.11.2024. [↑](#footnote-ref-36)
37. Yemen Today 27.2.2024. [↑](#footnote-ref-37)
38. ACLED 21.2.2025. Event\_ID: YEM81653. [↑](#footnote-ref-38)
39. USDOS 15.6.2023; USDOS 24.6.2024. [↑](#footnote-ref-39)
40. UNSC 3.6.2024, s. 29. [↑](#footnote-ref-40)
41. Mwtana 06/2024, s. 16. [↑](#footnote-ref-41)
42. Mwtana 11/2023 s. 23. [↑](#footnote-ref-42)
43. NCIAVHR 2024, s. 34. [↑](#footnote-ref-43)
44. ACLED 21.2.2025. Event\_ID: YEM79410. [↑](#footnote-ref-44)
45. ACLED 21.2.2025. Event\_ID: YEM74105. [↑](#footnote-ref-45)
46. YPA 7.1.2025. [↑](#footnote-ref-46)
47. Hodhod Yemen News Agency 15.1.2025. [↑](#footnote-ref-47)
48. YPA 5.2.2025. [↑](#footnote-ref-48)
49. ACLED 21.2.2025. Event\_ID: YEM95424. [↑](#footnote-ref-49)
50. ACLED 21.2.2025. Event\_ID: YEM90915. [↑](#footnote-ref-50)
51. YPA 6.8.2024. [↑](#footnote-ref-51)
52. Myös mm. Hadramout, Hadramawt, Hadhramout. [↑](#footnote-ref-52)
53. Hodhod Yemen News Agency 8.1.2023. [↑](#footnote-ref-53)
54. YPA 19.1.2023. [↑](#footnote-ref-54)
55. ACLED 21.2.2025. Event\_ID: YEM78206 [↑](#footnote-ref-55)
56. Islah-puolue perustettiin vuonna 1990. Islah on Jemenin tärkein sunni-islamistinen puolue (Wilson Center 17.3.2021). [↑](#footnote-ref-56)
57. Hodhod Yemen News Agency 25.6.2023. [↑](#footnote-ref-57)
58. Hodhod Yemen News Agency 13.11.2022. [↑](#footnote-ref-58)
59. UNSC 3.6.2024, s. 29. [↑](#footnote-ref-59)
60. Mwtana 11/2023 s. 23. [↑](#footnote-ref-60)
61. Hodhod Yemen News Agency 26.8.2022. [↑](#footnote-ref-61)
62. Hodhod Yemen News Agency 16.9.2022. [↑](#footnote-ref-62)
63. ACLED 21.2.2025. Event\_ID: YEM76776. [↑](#footnote-ref-63)
64. UNSC 3.6.2024, s. 29. [↑](#footnote-ref-64)
65. Mwtana 06/2024, s. 16. [↑](#footnote-ref-65)
66. Mwtana 11/2023 s. 23. [↑](#footnote-ref-66)
67. YPA 24.1.2023. [↑](#footnote-ref-67)
68. ACLED 21.2.2025. Event\_ID: YEM76802. [↑](#footnote-ref-68)
69. UNSC 11.10.2024, s. 11. [↑](#footnote-ref-69)
70. IRB 8.12.2017. [↑](#footnote-ref-70)
71. UNSC 11.10.2024, s. 39. [↑](#footnote-ref-71)
72. Asharq Al-Awsat 15.11.2024. [↑](#footnote-ref-72)
73. Yemen Today 27.2.2024. [↑](#footnote-ref-73)
74. Mwtana 06/2024, s. 16. [↑](#footnote-ref-74)
75. UNSC 3.6.2024, s. 29. [↑](#footnote-ref-75)
76. Mwtana 06/2024, s. 16; Mwtana 11/2023 s. 23. [↑](#footnote-ref-76)
77. Mwtana 06/2024, s. 16. [↑](#footnote-ref-77)
78. NCIAVHR 2024, s. 34. [↑](#footnote-ref-78)
79. UNICEF 12.12.2022. [↑](#footnote-ref-79)
80. Mwtana 06/2024, s. 16. [↑](#footnote-ref-80)
81. Ks. esim. ISPI 17.12.2024a; WJWC 3.2.2025; Yemen Peace Forum 15.4.2024. [↑](#footnote-ref-81)
82. Ks. esim. New York Post 24.11.2024; Drop Site 10.1.2025; SAM 27.11.2024. [↑](#footnote-ref-82)
83. UNSC 2.11.2023, s. 34. [↑](#footnote-ref-83)
84. USDOS 24.6.2024. [↑](#footnote-ref-84)
85. SAM 27.11.2024. [↑](#footnote-ref-85)
86. WJWC 3.2.2025. [↑](#footnote-ref-86)
87. ACLED 21.2.2025. Event\_ID: YEM97108. [↑](#footnote-ref-87)
88. ACLED 21.2.2025. Event\_ID: YEM95841. [↑](#footnote-ref-88)
89. ACLED 21.2.2025. Event\_ID: YEM95506. [↑](#footnote-ref-89)
90. ACLED 21.2.2025. Event\_ID: YEM95151. [↑](#footnote-ref-90)
91. ACLED 21.2.2025. Event\_ID: YEM94554. [↑](#footnote-ref-91)
92. Al-Sahwah 16.1.2024. [↑](#footnote-ref-92)
93. ACLED 21.2.2025. Event\_ID: YEM81060. [↑](#footnote-ref-93)
94. Asharq Al-Awsat 21.11.2024; Al-Sahwah 21.2.2025. [↑](#footnote-ref-94)
95. WJWC 3.2.2025. [↑](#footnote-ref-95)
96. WJWC 3.2.2025. [↑](#footnote-ref-96)
97. WJWC 3.2.2025. [↑](#footnote-ref-97)
98. Al-Sahwah 21.2.2025. [↑](#footnote-ref-98)
99. ACLED 21.2.2025. Event\_ID: YEM94505. [↑](#footnote-ref-99)
100. ACLED 21.2.2025. Event\_ID: YEM95158. [↑](#footnote-ref-100)
101. ACLED 21.2.2025. Event\_ID: YEM92482. [↑](#footnote-ref-101)
102. Scholars at Risk 13.8.2022. [↑](#footnote-ref-102)
103. Scholars at Risk 14.2.2023. [↑](#footnote-ref-103)
104. Fikra Forum 15.1.2023; USCIRF 05/2023; Al Arabiya 8.11.2022. [↑](#footnote-ref-104)
105. ACLED 21.2.2025. Event\_ID: YEM93462. [↑](#footnote-ref-105)
106. ACLED 21.2.2025. Event\_ID: YEM93658. [↑](#footnote-ref-106)
107. I’m Arabic 1.8.2022. [↑](#footnote-ref-107)
108. Mayyun 28.9.2023, s. 27. [↑](#footnote-ref-108)
109. ACLED 21.2.2025. Event\_ID: YEM75601 [↑](#footnote-ref-109)
110. Mwtana 06/2024, s. 16. [↑](#footnote-ref-110)
111. SAM 7.5.2023. [↑](#footnote-ref-111)
112. ACW 2.2.2023. [↑](#footnote-ref-112)
113. ISPI 17.12.2024b. [↑](#footnote-ref-113)
114. Drop Site 10.1.2025. [↑](#footnote-ref-114)